Omistajilleen miljoonien eurojen osinkoja jakava Isojoen Konehalli (IKH) sai Business Finlandilta 100 000 euron korona-avustuksen.

Isojoen Konehalli Oy:n toimitusjohtaja Ilkka Alakortes vuonna 2010. HANNA LEPPÄNEN

Business Finlandin toimittamien tietojen mukaan Isojoen Konehalli Oy on yksi 100 000 euron korona-avustuksen saaneista yrityksistä. Päätös on annettu 24.3.2020.

Tilinpäätöstietojen mukaan työkalu- ja tarviketukkukauppaan erikoistuneella IKH:lla ei pitäisi olla suurta hätää, sillä yhtiön kassassa on 18 miljoonaa euroa ja se omistaa rahoitusarvopapereita 25,8 miljoonalla eurolla. Lisäksi yhtiöllä on voitonjakokelpoisia varoja huimat 121,4 miljoonaa euroa.

IKH:n liikevaihto oli helmikuussa 2019 päättyneellä tilikaudella 126,8 miljoonaa euroa, josta viivan alle jäi 15,4 miljoonaa euroa. Liikevoittoprosentti (15) on hyvä – tai oikeastaan erinomainen.

Yhtiön liikevaihto kasvoi 10,2 miljoonaa euroa (8,7%); voitto 1,3 miljoonaa euroa (9,4%). Yhtiön liikevaihto on kasvanut tasaisesti viitenä vuotena peräkkäin.

Yhtiön palveluksessa oli helmikuussa 2019 päättyneellä tilikaudella 229 henkilöä.

Yhtiö on tehnyt tasaista 10–15 miljoonan euron voittoa läpi koko 2010-luvun. Vain helmikuussa 2010 päättyneellä tilikaudella yhtiön tulos jäi alle 10 miljoonan euron.

Voittoa on kertynyt vuosina 2010–2019 yhteensä 130,9 miljoonaa euroa eli 13,1 miljoonaa euroa vuodessa (keskiarvo).

Yhtiö on jakanut omistajilleen tasaista 6–7 miljoonan euron osinkoa viimeiset vuodet.

Osinkoa on maksettu vuosina 2010–2019 yhteensä 53,8 miljoonaa euroa eli 5,4 miljoonaa euroa vuodessa (keskiarvo).

Iltalehti ei ole toistaiseksi tavoittanut IKH:n toimitusjohtajaa ja hallituksen puheenjohtajaa Ilkka Alakortesta tai toimitusjohtajan sijaisena toimivaa Matti Vainionpäätä kommentoimaan Business Finlandin myöntämää rahoitusta.

Isojoen Konehalli. Arkistokuva. IKH

Ministeri aloitti tarkastuksen

Business Finlandin myöntämät korona-avustukset ja varsinkin 100 000 euron maksimiavustukset ovat herättäneet viime päivinä keskustelua.

Maksimiavustus on myönnetty esimerkiksi Huutokauppakeisarina tunnetun Aki Palsanmäen yritykselle, Huono Äiti -blogista tunnetun Sari Helinin someyritykselle sekä Postin toimitusjohtajan Turkka Kuusiston konsulttiyritykselle.

Elinkeinoministeri Mika Lintilä (kesk) ilmoitti tiistaina, että Business Finlandin myöntämien korona-avustusten jakamisesta aloitetaan tarkastus.

Valtion rahoitusyhtiö Business Finland toimii Lintilän johtaman työ- ja elinkeinoministeriön alaisuudessa.